- «Չհիմնավորված դիմում» արտահայտությունը ես չեմ ընդունում: Եթե քաղաքացին դիմում է` նա համոզված է, որ ճիշտ է: Սա մի այլ հարթություն է, և կարծում եմ` այդ արտահայտությունն ի սկզբանե անջրպետ է առաջացնում: Քաղաքացին ունի դիմելու, բողոքելու իրավունք և օգտվում է դրանից: Իսկ դիմումն ընդունող մարմնի իրավասությունն է քննարկել և որոշել դրա հիմնավորվածության կամ բավարարման ենթակա լինելու աստիճանը: Իհարկե, եղել են դիմումներ, որոնց ընթացքը սահմանափակվել է` միայն դրանց վերաբերյալ քաղաքացիներին պարզաբանումներ տալով: Եղել են դեպքեր, երբ հանձնաժողովը գտել է, որ զորակոչային մարմինների գործողություններն իրավաչափ են և լրացուցիչ քայլեր ձեռնարկելու անհրաժեշտություն չկա: Սակայն այն դեպքերում, երբ դիմումները, խնդրանքները կամ բողոքներն իրենց հիմքում լուրջ նախադրյալներ ունեն, բնականաբար, հանդես ենք գալիս համապատասխան քայլերով` միջնորդություններով և հետևում ենք դրանց լուծման ընթացքին: